
Saksdokument til møte i Politisk styringsgruppe (nr. 03 – 2026)
Møtetid: Fredag 19. juni (nr. 03 – 2026) kl. 9-12	
Sted: Øvre Eiker rådhus, Hokksund 

Forslag til dagsorden:

Sak 12/26	Referat pol. styringsgruppe 23.04.2026 (nr. 02 – 2026) 
Sak 13/26	Status for utredningen “Byutvikling i fellesskap”
Sak 14/26	Ny belønningsavtale 2026-2029 – signering
Sak 15/26	Status- og orienteringssaker 
· Revisjon av handlingsprogrammet 2026-2029 v/sekretariatet
· Endret regnemåte for byindeksen v/sekretariatet
· Utvikling i bussbruk v/Gro Solberg, Buskerud fylkeskommune
· Lik pris for buss og tog i Buskerudbyen v/Gro Solberg, Buskerud fylkeskommune
· Ferge på Drammenselva/-fjorden – vedtak i fylkeskommunen v/Gro Solberg, Buskerud fylkeskommune
· Nasjonal reisevaneundersøkelse for 2025 v/sekretariatet
Sak 16/26	Eventuelt



Buskerudbyen, 12. juni 2026

Kjell Arne Hermansen
Leder politisk styringsgruppe

Vedlegg
1. Utkast referat politisk styringsgruppe 23.04.2026 (nr. 02 – 2026) 







Sak 12/26 Referat
[bookmark: UOFFPARAGRAF][bookmark: Vedlegg][bookmark: KopiTilTabell]Referat fra politisk styringsgruppes møte 23.04.2026 (nr. 02 – 2026) 

Sak 13/26 Status for utredningen «Byutvikling i fellesskap»

Saksframlegg
	  Organ:  
	Møtedato:  
	Saksnr.:  

	Politisk styringsgruppe
	19.06.2026
	13/26

	Administrativ styringsgruppe 
	29.05.2026 
	21/26 


  
	Saksbehandlere: Gert Myhren, Ingunn Larsen og Gunnar Ridderström
	  
	Vår dato: 12.06.2026  


 
Hva saken gjelder 
Status for arbeidet med kunnskapsgrunnlaget, inkludert noen foreløpige funn. 

Forslag til beslutning
1. Saken tas til orientering.
2. Innspill fra politisk styringsgruppe tas med i det videre arbeidet. 

Bakgrunn
I utredningsprogrammet «Byutvikling i fellesskap», vedtatt i kommunestyrene og fylkestinget høsten 2025, vurderes fire ulike måter for å møte framtidige behov for vekst, byutvikling, transport og en attraktiv region. Politikerne skal få et oppdatert kunnskapsgrunnlag før de tar videre valg.
Fire konsepter skal utredes:
· Konsept 1: Belønningsavtale
· Konsept 2: Ingen avtale med staten
· Konsept 3: Bypakke og byvekstavtale uten bompenger
· Konsept 4: Bypakke og byvekstavtale med bompenger

Staten har stilt krav om at Buskerudbyen må utrede minst ett alternativ med bompenger for å kunne få forhandle om en eventuell byvekstavtale.
Utredningen skal etter planen være ferdig høsten 2026. Da skal resultatene behandles politisk, og det avgjøres om utredningen skal sendes på høring. 

Måloppnåelse
Nullvekstmålet for personbiltrafikken er en forutsetning fra statens side for å inngå belønningsavtale eller byvekstavtale. Behovsanalysen og dialogen med partnerne i utredningsarbeidet viser imidlertid at nullvekstmålet ikke er den viktigste motivasjonsfaktoren lokalt. Det er andre forhold som tillegges mer vekt. 
Hvis vi omformulerer de fem samfunnsflokene fra behovsanalysen til mål, kan de gi et bilde av en ønsket fremtidig situasjon i Buskerudbyen:
1. Godt tempo i bolig- og næringsutviklingen
2. Vi utnytter potensialet i byene og lokalsamfunnene våre
3. Kollektivtilbudet er godt
4. Trafikkavviklingen er god, også i rushtiden
5. Vi har penger til å finansiere gode tiltak
Punkt 5, finansiering, er nøkkelen til investeringer som kan bidra til at de øvrige målene nås. Det er kun i konsept 4 vi kan forutsette vesentlig mer midler til tiltak enn i dagens situasjon, men også i dette konseptet vil det være et stort gap mellom alle ønskene som ble spilt inn i arbeidet med utredningsprogrammet og det som vil være mulig å finansiere. Derfor er det viktig å undersøke hvordan virkemidler som ikke koster så mye kan bringe oss nærmere målene.
Buskerudbyen er et stort geografisk område med ulike utfordringer og forventinger. Mens særlig Drammen og deler av Lier har trengselsutfordringer, rushtidsforsinkelser, støy- og luftforurensningsutfordringer, er utfordringene annerledes i de mindre tett befolkede områdene. Samtidig er Kongsberg for tiden i en situasjon der vekst i høyteknologi- og forsvarsindustrien gir utfordringer knyttet til å skaffe nok arbeidskraft. 
Gjennom arbeidet har vi sett at det er viktig å anerkjenne at Buskerudbyområdet har stor variasjon. Det betyr at løsningene må tilpasses for å nå så mange av målene som mulig i Buskerudbyens ulike deler. Dette innebærer også å anerkjenne at i områder der alternativene ikke finnes eller er få, vil bilen fortsatt være det viktigste transportmiddelet. 
I områder hvor mange biler skaper utfordringer, og det finnes gode alternativer til å reise på andre måter, bør det settes inn tiltak for å redusere bilbruken. Dette vil også gi bedre fremkommelighet og forutsigbarhet for dem som må bruke bil.

Utfordringsbildet
Beregningene med den regionale transportmodellen (RTM) er kritisk for fremdriften i utredningsarbeidet. Det gjenstår fortsatt litt arbeid med å få på plass oppdatert busstilbud i modellen, men dette forventes fullført i nær fremtid. 
Det er gjort en foreløpig beregning av trafikkutviklingen i et trend-scenario, altså hvis man fortsetter som i dag. Det vil si at det er lagt til grunn fortsatt belønningsavtale, og at belønningsmidlene brukes tilsvarende som i dag. Beregningen ble gjort uten at alle elementer i modellen var helt på plass, så resultatet har noen forbehold, men størrelsesordenen antas å være riktig. 
Beregningen viser en trafikkvekst på 12 % fram til 2036. Spriket mellom beregnet utvikling og det statlige kravet om nullvekst er betydelig.
Det er særlig to drivere for den økte bilbruken. Den ene er befolkningsvekst, og den andre er elektrifiseringen av bilparken. Elektriske biler er billigere å kjøpe og billigere å bruke enn fossildrevne biler. I tillegg kan det at man føler man kjører miljøvennlig når man kjører elektrisk, bidra noe til økt bilbruk.
Med elbil forsvinner avgassene (eksosen), noe som er positivt for luftkvaliteten. Elmotoren er også mye mer stillegående enn en fossildrevet motor. Derfor gir elbilen mindre støy ved lave hastigheter, der motorstøyen dominerer. Ved høyere hastigheter (ca. 50 km/t og over) dominerer dekk- og luftstøy, og det er nesten ingen forskjell mellom de to biltypene. Når det gjelder ulemper knyttet til støv (partikler fra veibane og dekk), kø, trafikksikkerhet og arealforbruk til veier og parkering, er det liten forskjell på de to biltypene. 
I alle konsept som innebærer en avtale med staten, belønningsavtale i konsept 1, byvekstavtale uten bompenger i konsept 3 og byvekstavtale med bompenger i konsept 4, må Buskerudbyen vise hvordan vi kan nå nullvekstmålet. Den foreløpige beregningen av trafikkvekst tilsier at dette blir krevende.

Virkemidlene
Utredningsprogrammet peker på en rekke virkemidler som skal vurderes, inkludert følgende:
Investeringer i vei- og gatenett er et virkemiddel som både kan gi mer og mindre trafikk, avhengig av hva slags tiltak man investerer i. Tiltak som gjør det mer attraktivt å kjøre bil kan trekke utviklingen i feil retning med hensyn til nullvekstmålet, og gjøre det nødvendig å kompensere sterkere med andre tiltak. Tiltak på gang- og sykkelveinettet eller knyttet til buss-tilrettelegging kan bidra til å få flere til å benytte disse transportformene. 
Samtidig er muligheten til å investere i forbedret transporttilbud viktig for å utvikle regionen og en vesentlig motivasjonsfaktor for en eventuell bypakke. Det er kun i konsept 4 med bompenger det er rom for investeringer av noen størrelse. Forutsatt at en eventuell bomløsning skal være moderat, det vil si ikke belaste befolkningen for mye, vil midlene til investering være begrenset også i konsept 4.
Utredningsprogrammet (kap. 5.4) lister opp en rekke infrastrukturtiltak som det er aktuelt å vurdere i utredningen. I uke 24 er det gjennomført møter med alle kommunene i Buskerudbyen for å diskutere hvilke tiltak som er mest relevante/mest ønsket i hver kommune. Buskerud fylkeskommune og Statens vegvesen har deltatt på alle møtene. 
Det vil bli utarbeidet kostnadsoverslag for de mest aktuelle tiltakene. På dette utredningsnivået må kostnadsoverslagene gjøres på en overordnet måte. Modenheten på de foreslåtte tiltakene varierer mye. Dette gjør at det vil være betydelig usikkerhet i kostnadsoverslagene, men det vil bli satt sammen eksempler på pakker av tiltak basert på det best tilgjengelige kunnskapsgrunnlaget om inntekter og kostnader.
I nevnte konsept 4 inngår bompenger. Dette er et potensielt sterkt virkemiddel, men hvor mye det virker avhenger av både plassering av bomsnitt og pris. I samsvar med føringer fra administrativ styringsgruppe, arbeides det nå med utgangspunkt i bomsnitt på kommunegrensene. Samtidig bør prisene i bommene være moderate. Disse to forutsetningene gir begrensninger i hvor sterkt bompengene bidrar til oppnåelse av nullvekstmålet. En forsiktig bomløsning gjør også at inntektene som kan brukes til investering i tiltak blir begrenset. Bompenger vil ikke alene kunne gi nullvekst i konsept 4, det må suppleres med andre virkemidler. Bompenger vil kunne gjøre det mulig å bruke de andre virkemidlene mer forsiktig enn i øvrige konsepter der nullvekstmålet må nås.
I konsept 1 (belønningsavtale) og konsept 3 (bypakke og byvekstavtale uten bompenger) må nullvekstmålet nås uten bompenger som virkemiddel. Da må de øvrige virkemidlene brukes sterkere. 
Bedret kollektivtilbud er et tiltak som kan gi godt bidrag til nullvekstmålet, særlig i kombinasjon med bilrestriktive tiltak. Her ser vi både på muligheter for forbedret busstilbud og muligheter for pris- og billettsamordning mellom buss og tog. 
Bedre tilrettelegging for gående og syklende er positivt lokalt, og bidrar til å gjøre det mer attraktivt å benytte disse transportformene. Den regionale transportmodellen er ikke godt egnet til å simulere effekten av disse tiltakene, så her vil det bli gjort vurderinger og beregninger som supplerer modellen. Erfaringen er at selv om disse tiltakene er positive og bidrar i riktig retning, er de ikke alene nok til å demme opp for veksten i biltrafikken. Virkningen er større i kombinasjon med bilrestriktive tiltak.
Parkering er, sammen med bompenger, det sterkeste virkemiddelet vi har til rådighet. I utredningen vil vi beregne trafikale virkninger av høyere pris for parkering. Vi legger til grunn at antall parkeringsplasser beholdes uendret, kun prisen ses på.
Trafikkregulerende tiltak i gatenettet, som for eksempel endrede fartsgrenser, bruksrestriksjoner (gågater, sykkelgater, sambruksfelt), styring av kjøremønster (enveisregulering, svingeforbud, stenging for gjennomkjøring) og tidsregulering (prioritering i signalanlegg, tidsstyrt varelevering) kan bety mye lokalt. Tiltakene vil likevel ha begrenset betydning for trafikknivået i Buskerudbyen samlet.
Ny teknologi kan bidra til mer effektiv trafikkavvikling og smartere løsninger. Samtidig er det ikke grunnlag for å forvente at ny teknologi gir store endringer i trafikkutvikling i et 2040-perspektiv. På lang sikt kan selvkjørende transport bety en stor endring i transportvanene. Ferger med ny teknologi kan være aktuelle for Drammenselva og -fjorden. Utredningen vil oppsummere fergevurderingene som er gjort de senere årene og beregne mulig effekt av et fergetilbud på reisemønster og valg av transportmiddel.
Ulike incentivordninger (f.eks. kampanjer) kan bidra til å endre transportvaner. Ordningene virker best i samspill med andre tiltak. Det er likevel ikke realistisk å forvente at incentivordninger gir et stort bidrag til å nå nullvekstmålet.



Sak 14/26 Ny belønningsavtale 2026-2029 - signering
Saksframlegg
	 Organ: 
	Møtedato: 
	Saksnr.: 

	Politisk styringsgruppe
	19.06.2026
	14/26


 
	Saksbehandler: Gert Myhren
	 
	  Vår dato: 12.06.2026 



Hva saken gjelder
Statens tilbud til Buskerudbyen om ny belønningsavtale for 2026-2029 er for tiden til politisk behandling i kommunene og fylkeskommunen. Forutsatt godkjenning, kan avtalen signeres før sommerferien. Det arbeides med å få til en signering sammen med samferdselsministeren.

Bakgrunn
Buskerudbyen fikk tilbud fra staten v/Samferdselsdepartementet om belønningsavtale for 2026-2029 i brev av 5. mai. Forslaget til avtale er på 124,9 mill. 2026-kr årlig, totalt 499,6 mill. kr. Beløpet vil bli prisjustert de kommende årene. Tilbudt avtale er på samme nivå som avtalen for 2022-2025, det vil si at Buskerudbyen ikke tilbys 25 mill. kr ekstra i året til buss, slik vi søkte om.
Plan for politisk behandling hos partnerne:
· Lier kommune: formannskap 28. mai, kommunestyre 9. juni
· Øvre Eiker kommune: formannskap 28. mai, kommunestyre 10. juni
· Kongsberg kommune: formannskap 8. juni, kommunestyre 17. juni
· Buskerud fylkeskommune: hovedutvalg for samferdsel 2. juni, fylkesting 18. juni
· Drammen kommune: formannskap 16. juni, kommunestyre 22. juni

Forutsatt tilslutning til avtalen i kommunestyrer/fylkesting, kan avtalen signeres av ordførere/fylkesordfører. 

Vegdirektoratet har henvendt seg til Buskerudbyen og foreslått en felles signering av avtalen sammen med samferdselsministeren. Når dette skrives, pågår arbeid for å finne et tidspunkt for signering. Dersom det ikke er mulig å finne et tidspunkt som passer for signering sammen med samferdselsministeren for alle, kan de som ikke har anledning til å være med til Samferdselsdepartementet signere på møtet i politisk styringsgruppe.






Sak 15/26 Status- og orienteringssaker

Revisjon av handlingsprogrammet 2026-2029 v/sekretariatet
Handlingsprogrammet for Buskerudbyen 2026-2029, som ble vedtatt av politisk styringsgruppe 18.09.2025, legger til grunn søknaden om belønningsmidler. Siden tilbudet fra Samferdselsdepartementet er lavere enn det Buskerudbyen søkte om, må handlingsprogrammet revideres i tråd med ny belønningsavtale. Fordi vi tidlig fikk signaler om hva vi kunne forvente, behandlet politisk styringsgruppe en sak om prinsipp for revidering av handlingsprogrammet allerede 20. februar. Styringsgruppa gikk inn for et prinsipp der den ekstra satsingen på buss som vi ikke har fått midler til, tas ut av handlingsprogrammet, og alle tiltaksområdene får en prisjustering på 2,5 % (fra 2025-kroner til 2026-kroner). Dette legges til grunn for revisjonen.
Administrativ styringsgruppe har tidligere behandlet ny tekst om porteføljestyring som tas inn i det reviderte handlingsprogrammet. Videre har administrativ styringsgruppe ønsket en utvidet marginalliste, som også innarbeides i revidert handlingsprogram.
Revidert handlingsprogram kan ikke sendes til behandling i Buskerudbyens organer før premisset er endelig avklart gjennom signering av den nye belønningsavtalen. Dermed blir behandlingen av det reviderte handlingsprogrammet i første møterunde etter sommeren, det vil si fagrådet 20. august, administrativ styringsgruppe 11. september og politisk styringsgruppe 25. september.

Endret regnemåte for byindeksen v/sekretariatet
Byindeksen er hovedindikatoren for måloppnåelse i belønnings- og byvekstavtalene. Dagens indeks er beheftet med en del usikkerhet, og Statens vegvesen har derfor utviklet en forbedret byindeksmetode som reduserer usikkerheten. Samferdselsdepartementet har sluttet seg til Vegvesenets anbefaling om at den nye indeksen tas i bruk, samt at man går fra å benytte treårig glidende indeks til å benytte ettårig glidende indeks som hovedmål. En ettårig indeks fanger opp endringer raskere enn den treårige indeksen. Buskerudbyen har en økende trend i byindeksen. Det betyr at en ettårig indeks vil gi et høyere prosenttall for trafikkvekst enn en treårig indeks. Ny regnemåte vil gjelde fra og med 2027. Det er ikke gjort beregninger med ny metode for Buskerudbyen ennå.

Utvikling i bussbruk v/Gro Solberg, Buskerud fylkeskommune
I oktober 2025 ble det gjort store endringer i busstilbudet i forbindelse med at Bybrua i Drammen ble åpnet og det nye sykehuset på Brakerøya ble satt i full drift. Bussbruken i Buskerudbyen gikk litt ned i 2025. Sannsynlige forklaringer på dette var anleggsaktivitet, virkningen av rutekutt i 2024 og markant økning av prisen på Bybilletten. I årets siste måneder, med nytt busstilbud på plass, så det imidlertid ut til å være en positiv utvikling på gang. Buskerud fylkeskommune v/Gro orienterer om utviklingen de første månedene i 2026.




Lik pris for buss og tog i Buskerudbyen v/Gro Solberg, Buskerud fylkeskommune
Hovedutvalg for samferdsel i Buskerud fylkeskommune behandlet i sitt møte 02.06.2026 sak om felles takst- og billettsystem – intern togavtale i Buskerud.

Hovedutvalget vedtok følgende:
1. En mulig togavtale mellom tog og buss internt i Buskerudbyen sendes til Buskerudbyens organer for behandling.
2. Det arbeides videre med å realisere et helintegrert takst- og billettsystem, slik det tidligere er lagt opp til i BØR-avtalen (Brakar, Østfold kollektivtrrafikk og Ruter).

I saken til hovedutvalget slår fylkeskommunen fast at Bybilletten har «hatt begrenset effekt på å øke reiseaktiviteten». Fylkeskommunen foreslår derfor at Buskerudbyens organer gjør en vurdering av om midlene bør omdisponeres til å finansiere en intern togavtale i Buskerudbyen. Kostnaden er anslått til 5 mill. kr i året.

Det foreslås at denne saken behandles i Buskerudbyens organer i forbindelse med det reviderte handlingsprogrammet.

Ferge på Drammenselva/-fjorden – vedtak i fylkeskommunen v/Gro Solberg, Buskerud fylkeskommune
Hovedutvalg for samferdsel i Buskerud fylkeskommune fattet i sitt møte 2. juni følgende vedtak basert på en henvendelse fra Grønn Vekst Drammen: 

1. Hovedutvalg for samferdsel stiller seg positive til utredning av bestillingsskyss på ferger i Drammensfjorden og uttrykker ønske om å støtte opp om en utvikling av dette potensialet på linje med Akershus fylkeskommunes innstilling. 
2. Buskerud fylkeskommune deltar i referansegruppen dersom Grønn Plattform søknaden blir innfridd. Det foreligger ingen økonomiske forpliktelser med en slik referansegruppe, men vil kreve ikke kompensert egeninnsats fra fylkeskommunens side. Målet med deltakelse er utveksling, innsiktsdeling og læring. 
3. Buskerud fylkeskommune godkjenner at midlene som i fjor ble avsatt til en emisjon i Vannveien også kan brukes inn i et eventuelt pilotprosjekt. 
4. Buskerud fylkeskommune deltar i dialog med Næringsforeningen i Drammensregionen om hvordan Buskerud fylkeskommune på linje med Trøndelag fylkeskommune kan søke nasjonale midler for å støtte opp om utviklingen.

Gro Solberg informerer i møtet.

Nasjonal reisevaneundersøkelse for 2025 v/sekretariatet
Den nasjonale reisevaneundersøkelsen for 2025 var satt opp som tema på møtet i politisk styringsgruppe 23. april, men ble utsatt. Sekretariatet presenterer noen av funnene i reisevaneundersøkelsen.




Sak 16/26 Eventuelt

